It-Tieni Pitazz – Paragrafi 761-770 Ġesu', l-Ispirtu tiegħi jixxennaq għalik, u nixtieq ħafna ningħaqad miegħek, imma x-xogħolijiet Tiegħek iżommuni lura. L-għadd tal-erwieħ li jiena suppost inġiblek għadu mhux komplut. Jiena nixtieq il-ħidma u t-tbatija; ħalli kulma Inti ppjanajt qabel iż-żminijiet, jitwettaq fija, O Ħallieq u Mulej tiegħi! Jiena nifhem biss il-kelma Tiegħek; hija biss tagħtini s-saħħa. L-Ispirtu Tiegħek, O Mulej, hu l-Ispirtu tal-Paċi; u xejn ma jista' jinkwieta dak li hemm fil-fond tiegħi għax Inti tgħammar hemm, O Mulej. Naf li ninsab taħt il-ħarsa speċjali Tiegħek, O Mulej. Ma neżaminax bil-biża' l-pjanijiet Tiegħek għalija; ix-xogħol tiegħi hu li naċċetta kollox minn idejk. Ma nibża' minn xejn, għalkemm il-maltempata għaddejja, u sajjetti tal-biża' jfaqqgħu madwari minn kull naħa, u mbagħad inħossni daqsxejn waħdi. Imma, qalbi tħossok, u l-fiduċja tiegħi qiegħda tikber, u nista' nara s-setgħa bla tarf kollha Tiegħek li qiegħda żżommni. Flimkien miegħek, Ġesu', nibqa' miexja fil-ħajja, fost maltemp u qawsalli, b'għajta ta' ferħ, filwaqt li nkanta l-għanja tal-ħniena Tiegħek. Minix sejra nieqaf mill-għanja tiegħi ta' mħabba sakemm il-kor tal-Anġli jibda jkanta miegħi. L-ebda qawwa ma tista' żżommni fit-titjira tiegħi lejn Alla. Nista' nara lis-superjuri wkoll mhux dejjem jifhmu t-triq li Alla qed imexxini fiha, u jiena ma nistagħġibx b'din il-ħaġa. Darba, rajt lil Dun Sopocko jitlob filwaqt li kien qed jaħseb fuq dawn l-affarijiet. Imbagħad rajt kif ċirku dawl deher f'daqqa 'l fuq minn rasu. Għalkemm hemm id-distanza tifridna, jiena narah ta' spiss, speċjalment filwaqt li jkun qed jaħdem fuq l-iskrivanija tiegħu, minkejja li jkun għajjien. 22 ta' Novembru, (1936). Illum waqt il-qrar, il-Mulej Ġesu' kellimni permezz tax-xofftejn ta' ċertu saċerdot. Dan is-saċerdot ma kienx jafha lil ruħi, u jiena akkużajt lili nnifsi biss bi dnubieti; imma hu qalli dan il-kliem: "Wettaq bil-fedelta' dak kollu li Ġesu' qed jitlob mingħandek, minkejja d-diffikulatjiet. Kun af li, għalkemm in-nies forsi jinkurlaw għalik, Ġesu' mhux irrabjat u qatt m'hu ser jirrabja miegħek. Tagħtix kas ta' dak li jaħsbu n-nies." Għall-ewwel stagħġibt b'din l-istruzzjoni; imma fhimt li l-Mulej kien qed jitkellem permezz tiegħu mingħajr ma hu kien qed jinduna. O misteru qaddis, kemm hemm teżori kbar ġewwa fik! O fidi qaddisa, inti l-arblu tad-direzzjoni tiegħi! 24 ta' Novembru. Illum irċevejt ittra mingħand Dun Sopocko . Sirt naf mingħandu li Alla nnifsu qed imexxi din l-affari kollha. U bħalma l-Mulej bdieha, hekk ukoll ser ikompli jmexxiha. U iktar ma nara d-diffikultajiet jikbru, iktar ninsab fil-paċi. O, li kieku f'din l-affari kollha ma kienx hemmm il-glorja ta' Alla u l-qligħ għall-erwieħ b'mod hekk qawwi, Satana ma kienx jeħodha kontrieha daqshekk. Imma huwa qed jinduna x'ser jitlef minħabba fiha. Issa tgħallimt li Satana jobgħod il-ħniena iktar minn kwalunkwe ħaġa oħra. Hija l-akbar turment tiegħu. Xorta waħda, il-kelma ta' Alla ma tgħaddix; il-kelma ta' Alla hija ħajja; id-diffikultajiet mhux ser iżommu lura l-opri ta' Alla, imma juru li huma ta' Alla. . . Darba, rajt il-kunvent tal-kongregazzjoni l-ġdida. Filwaqt li kont qiegħda ndur, neżamina kollox, f'daqqa waħda rajt folla tfal li kienu jidhru mhumiex ikbar minn ħames sa ħdax-il sena. X'ħin rawni daru madwari u bdew jgħajtu, "Ħarisna mill-ħażen," u ħaduni fil-kappella li kien hemm f'dan il-kunvent. X'ħin dħalt fil-kappella, rajt lill-Mulej Ġesu' mdejjaq. Ġesu' ħares lejja bil-ħlewwa u qalli li kien jinsab offiż ħafna mit-tfal: Inti għandek tħarishom mill-ħażen. Minn dak il-ħin, bdejt nitlob għat-tfal, imma nħoss li t-talb biss mhux biżżejjed. O Ġesu' tiegħi, Inti taf kemm irridu nisfurzaw biex ngħixu bis-sinċerita' u mingħajr wiċċ b'ieħor ma' dawk li n-natura tagħna tixtieq taħrab minnhom, jew ma' dawk – jew għax irridu jew le – iġegħluna nbatu. Nitkellmu ta' bnedmin li aħna, dan impossibli. F'okkażjonijiet bħal dawn iktar minn oħrajn, nipprova niskopri lill-Mulej Ġesu' f'dik il-persuna u għal dan l-istess Ġesu', nagħmel minn kollox għal nies bħal dawn. F'atti bħal dawn, l-imħabba hi safja, u prattika bħal din tal-imħabba, tagħti l-perseveranza u l-qawwa lir-ruħ. Jiena ma nistenna xejn mill-ħlejjaq, u għalhekk ma nkunx iddiżappuntata. Naf li ħlejqa, minnha nnfisha, hi fqajra, mela x'jista' wieħed jistenna mingħandha? Alla hu kollox għalija; irrid niżen kollox skont kif jiġġudika Alla. + L-għaqda tiegħi mal-Mulej issa hi purament spiritwali. Ruħi tintmess minn Alla u tintilef għal kollox fih, ukoll sal-punt li tinsa lilha nnfisha kompletament. Mimlija b'Alla sal-punt l-iktar profond tagħha, hija tegħreq fis-sbuħija Tiegħu; hija tinħall fih għal kollox – ma nafx kif infissirha din il-ħaġa, għax filwaqt li qiegħda nikteb qiegħda nuża s-sensi; imma hemmhekk, f'dik il-għaqda, is-sensi mhumiex attivi; hemm għaqda fejn Alla u r-ruħ jintilfu f'xulxin; u l-ħajja ta' Alla fejn ir-ruħ tista' tidħol tant hi kbira li l-ilsien tal-bniedem ma jistax ipoġġiha fi kliem. X'ħin ir-ruħ terġa' lura għall-ħajja tagħha tas-soltu, imbagħad hi tara li din il-ħajja hi kollha kemm hi dlam u ċpar u konfużjoni ta' ħolm, fisqija ta' tarbija. F'mumenti bħal dawn ir-ruħ tirċievi biss mingħand Alla, għax waħedha hi ma tagħmel xejn; ma tagħmilx lanqas l-iċken sforz; Alla jaħdem kollox ġo fiha. Imma meta r-ruħ terġa' lura għall-istat ordinarju tagħha, hija tara li minnha nnfisha m'għandhiex is-saħħa tkompli f'din il-għaqda. Dawn il-mumenti jgħaddu malajr, imma l-effetti tagħhom jibqgħu. Ir-ruħ ma tistax tibqa' fit-tul f'dan l-istat; jew inkella tiġi meħlusa bil-forza mir-rabtiet tal-ġisem għal dejjem. Ukoll meta jiġri dan, tiġi miżmuma b'miraklu ta' Alla. Alla jippermetti lir-ruħ issir taf b'mod ċar kemm iħobbha, bħallikieku kienet l-uniku oġġett li bih jitpaxxa. Ir-ruħ tagħraf dan b'mod ċar u bil-velu mwarrab, bħalma ngħidu. Hija tipprova tilħaq lil Alla b'saħħitha kollha, imma tħossha qisha tarbija; taf li dan mhux ser jirnexxilha qatt tagħmlu. Għalhekk, Alla jinżel sa fejn ir-ruħ u jgħaqqadha miegħu b'mod li . . . hawnhekk, ikolli niskot, għax ma nistax niddeskrivi l-esperjenza li tgħaddi minnha r-ruħ. Hija ħaġa stramba li għalkemm ir-ruħ li jkollha din l-esperjenza ta' għaqda ma' Alla ma tistax issib il-kliem u l-espressjonijiet biex tiddeskriviha, xorta waħda, meta tiltaqa' ma' ruħ bħalha, it-tnejn li huma jifhmu lil xulxin b'mod tajjeb u straordinarju f'dak li għandu x'jaqsam ma' dawn l-affarijiet, ukoll jekk jitkellmu ftit li xejn bejniethom. Ruħ maqgħuda ma' Alla b'dan il-mod tagħraf faċilment ruħ bħalha, ukoll jekk din tal-aħħar ma tkunx irrivelatilha l-(ħajja) interna tagħha, imma titkellem biss b'mod ordinarju. Ikun bħallikieku jiġu minn xulxin spiritwalment. Erwieħ maqgħudin ma' Alla b'dan il-mod huma ftit, iktar ftit milli naħsbu aħna. Innotajt li l-Mulej jagħti din il-grazzja lill-erwieħ għal żewġ għanijiet. L-ewwel wieħed hu meta r-ruħ tkun ser tagħmel xi opra kbira li, nitkellmu ta' bnedmin li aħna, tkun assolutament ikbar milli hija tiflaħ tagħmel. Fit-tieni każ, innotajt li l-Mulej jagħtiha sabiex erwieħ simili jkunu jistgħu jiġu ggwidati u jibqgħu fil-paċi, għalkemm il-Mulej jista' jagħti din il-grazzja kif irid Hu u lil min irid Hu. Iżda, jiena nnotajt din il-grazzja fi tliet saċerdoti, wieħed minnhom saċerdot sekulari (probabilment Dun Sopocko) u t-tnejn l-oħrajn, saċerdoti reliġjużi (probabilment Patri Elter u Patri Andrasz), u wkoll f'żewġ sorijiet reliġjużi (probabilment Madre Michael u Swor Mary Joseph), imma mhux sa l-istess grad. Nitkellem għalija, jiena rċevejt din l-grazzja għall-ewwel darba, u dan għal ftit ħin biss, meta kelli tmintax –il sena waqt l-Ottava ta' Corpus Christi (18-25 ta' Ġunju 1925), waqt il-Vespri, meta għamilt il-vot ta' kastita' perpetwa lill-Mulej Ġesu'. Kont għadni ngħix fid-dinja, imma dħalt soru ftit wara. Il-grazzja damet għal waqt qasir ħafna, imma l-qawwa tagħha kienet kbira. Wara din il-grazzja, kien hemm intervall twil. Veru li rċevejt ħafna grazzji mingħand il-Mulej matul dan l-intervall, imma kienu ta' tipi differenti. Kien żmien ta' provi u purifikazzjoni. Il-provi tant kienu terribbli li ruħi ħassitha bħallikieku kienet abbandunata għal kollox minn Alla u kienet mgħaddsa fi dlam profond. Indunajt u fhimt li ħadd ma kien ser ikun jista' joħroġni minn dawk it-turmenti jew almenu jifhimni. Kien hemm żewġ okkażjonijiet meta ruħi ġiet mitfugħa fid-disperazzjoni, darba għal nofs siegħa, u t-tieni darba għal tlett kwarti. Bħalma ma nistax niddeskrivi l-kobor tal-grazzji, hekk ukoll dawn il-provi kbar li bagħatli l-Mulej; nuża liema nuża kliem, huma biss dell fjakk (tar-realta'). Iżda, bħalma l-Mulej kien jitfagħni f'dawn it-turmenti, hekk ukoll ħariġni minnhom. Din il-ħaġa damet biss għal ftit snin, u mbagħad jiena rġajt irċevejt din il-grazzja starordinarja ta' għaqda li kompliet sallum. Xorta waħda, waqt dan it-tieni perjodu ta' għaqda, kien hemm ukoll waqfiet qosra. Imma għal żmien issa, ma kelli l-ebda waqfa; għall-kuntrarju, ninsab mgħaddsa dejjem iżjed u iżjed 'l isfel f'Alla. Id-dawl kbir li jdawwali moħħi jagħtini l-għarfien tal-kobor ta' Alla; imma mhux bħallikieku kont qiegħda nsir naf l-attributi individwali, bħal qabel – le, bħalissa hi ħaġa differenti:f'mument wieħed, insir naf l-essenza sħiħa ta' Alla.
Djarju ta' Swor Fawstina – It-2 Pitazz (par.761-770)